<classify> MAMLAKA ya Mawasiliano Tanzania TCRA imesema imeshaanza awamu ya tatu ya kuzima laini za simu zisizosajiliwa kwa alama za vidole, ambayo itahusisha takriban 12,755,870 zilizosajiliwa kwa Kitambulisho cha Mpiga Kura na Mzanzibari Mkaazi.Imeanza awamu hiyo baada ya kukamilisha kuzima katika awamu ya kwanza na ya pili. Katika awamu ya kwanza na ya pili iliyoanza Januari 20 hadi 27 mwaka huu, jumla ya laini 3,769,187 zilizimwa na kutoa nafasi ya uzimaji kwa awamu ya tatu kuanza.Mkuu wa Kitengo cha Mawasiliano kwa Umma wa TCRA, Frederick Ntobi, amesema kuwa awamu ya tatu ya kuzima laini, ilianza tangu Januari 27 hadi jana Januari 30.Ntobi amesema jumla ya laini 2,526,540 zilizimwa, huku laini zingine 12,755,870 katika awamu hiyo ya tatu, ziko katika orodha ya kuzimwa kuanzia sasa, lakini kwa kuzingatia utaratibu maalum uliowekwa.Alifafanua kuwa laini 2,526,540 zilizozimwa katika kipindi cha kuanzia Januari 27 hadi Januari 30 ni za wale waliojisajili kwa kutumia ama leseni ya biashara, leseni ya udereva, barua ya mtendaji, pasipoti, kitambulisho cha kazini, kitambulisho cha mwanafunzi na vitambulisho vinginevyo.Kwa mujibu wa Ntobi, kundi linalofuata ni wale 12,755,870. Miongoni mwa hao, 12,590,832 walijisajili kwa kutumia Kitambulisho cha Mpiga kura na waliobaki 165,038 walijisajili kwa kutumia Kitambulisho cha Mzanzibari Mkaazi.Hatua hiyo itafanya idadi yote ya waliokuwa katika orodha ya kuzimiwa laini kuanzia Januari 27 kufikia 15,282,410.Tumezielekeza kampuni za simu kupeleka majina Mamlaka ya Vitambulisho vya Taifa NIDA ya hawa 12,590,832 waliojisajili kwa kutumia Kitambulisho cha Mpiga kura na wale 165,038 waliojisajili kwa kutumia Kitambulisho cha Mzanzibari Mkaazi ili NIDA wayachambue na kubaini wale ambao namba zao za utambulisho wa kitaifa ziko tayari watumiwe namba hizo ili wakasajili laini zao kwa alama za vidole, alieleza Ntobi.Alisema kampuni za simu, zina orodha ya kila mtu waliyemsajili, hivyo kusaidia kazi ya uzimaji wa laini kwa makundi kuwa rahisi. Lakini, kwa wale ambao hawakusajili laini zao ama kwa Kitambulisho cha Mpiga kura au cha Mzanzibari Mkaazi, laini zao zitazimwa kuanzia leo.Mbali na kiwango hicho cha laini zilizozimwa na zile ambazo zitazimwa katika awamu hii ya tatu, Ntobi alisema hali ya usajili wa laini kwa alama za vidole imeongezeka, ambapo mpaka kufikia Januari 26, jumla ya laini 30,030,178 zilisajiliwa.Kiwango hiki cha laini zilizosajiliwa kwa alama za vidole mpaka sasa ni sawa na asilimia 66.3, wakati laini zote ziizoko sokoni hadi kufikia Januari 26 mwaka huu ni 45,312,588 na zile ambazo bado hazijasajiliwa kwa alama za vidole hadi kufikia jana Januari 30 ni laini 15,282,410,alisema Ntobi.Awali, Mkurugenzi Mkuu wa TCRA, James Kilaba alisema katika taarifa yake kupitia Televisheni ya Taifa TBC1 kuwa jumla ya watu 975,000 ambao tayari wana vitambulisho vya taifa na hawakusajili laini zao kwa alama za vidole, ndiyo waliokuwa kwenye kundi la kuzimiwa laini zao kuanzia usiku wa Januari 20.  <topic>: KITAIFA 